SURSE Procuroarea generală Gabriela Scutea a votat în CSM pentru apărarea independenței Adinei Florea și a lui Gheorghe Stan de la Secția specială, criticați inclusiv de președintele asociației din care Scutea a făcut parte

Procurorul general al României, Gabriela Scutea, a votat în CSM pentru apărarea independenței Adinei Florea și a lui Gheorghe Stan zis Geani de la Secția specială de investigare a infracțiunilor din justiție (SIIJ), au declarat pentru G4media.ro surse din magistratură.

Joi, 5 martie, plenul CSM a adoptat cu 10 voturi pentru, 4 împotrivă și un vot nul, raportul Inspecției Judiciare conduse de judecătorul Lucian Netejoru prin care se propunea apărarea independenței sistemului judiciar ca urmare a cererii formulate de procurorii SIIJ Gheorghe Stan, Adina Florea, Mihaela Iorga Moraru, Sorin Iașinovschi și Puiu Zarafina. Vezi aici la punctul 15.

Raportul a fost întocmit de inspectoarea Mihaela Hitruc, cea care a semnat și acțiunile disciplinare împotriva fostei șefe DNA Laura Codruța Kovesi și fostului procuror șef al DNA Ploiești, Lucian Onea, ambele respinse de instanțe.

Procurorii SIIJ au fost criticați în presă de co-președinții Asociației Inițiativa pentru Justiție (AIJ), procurorii Bogdan Pîrlog și Sorin Lia, și de către procurorul Cosmin Iordache, co-președinte al Asociației pentru Mișcarea de apărare a statulului procurorului (AMASP) din care a făcut parte și Gabriela Scutea.

Ce au spus Pîrlog și Lia despre SIIJ. ”În ceea ce privește Secția pentru investigarea infracțiunilor din justiție, aceasta apare ca fiind înființată din două motive principale: pe de o parte, pentru a asigura impunitatea magistraților corupți, agreați de putere, cu riscul refacerii rețelelor de corupție din anii ’90 și din prima parte a anilor 2000, pe de altă parte, pentru a acționa ca un organ represiv, care să poată fi folosit împotriva magistraților incomozi – aspecte cu privire la care magistrații au atras atenția încă de la momentul punerii în discuție a înființării acestei secții speciale”, este un fragment dintr-un comunicat AIJ din 1 aprilie 2019 care i-a deranjat foarte tare pe procurorii SIIJ.

Ce a spus procurorul Cosmin Iordache despre SIIJ. ”Temerea e, în primul rând, că SIIJ a apărut pentru aducerea în „matca lor constituțională” a magistraților cu gura mare sau care au deranjat oameni politici. Colegii spun că activitatea din ultima perioadă a secției nu risipește aceste temeri (…) Ceea ce am spus astăzi, aici e punctul meu de vedere și al AMASP, asociația profesională din care fac parte, nu al instituției în care lucrez”, este fragmentul din interviul acordat de co-președintele AMASP, procurorul DNA Cosmin Iordache, pe 1 aprilie 2019.

Contactată telefonic de către G4media.ro, procurorul general Gabriela Scutea nu a dorit să comenteze.

Foto: Procurorul general Gabriela Scutea (Inquam Photos/ Octav Ganea)